OBSAH

Použité skratky 

Časť I.   
Informácia o priebehu nábehu IS ŠP 

Časť II. 
Identifikácia problémových oblastí 

Časť III.   
Súčasný stav pripájania do IS ŠP

Časť IV. 
Záložný systém

POUŽITÉ SKRATKY:

IS ŠP – Informačný systém Štátnej pokladnice

MF SR – Ministerstvo financií Slovenskej republiky

NBÚ – Národný bezpečnostný úrad

SIS – Slovenská informačná služba

SR – Slovenská republika

ŠP – Štátna pokladnica

VÚC – Vyššie územné celky

AC – Administratívne centrum

Časť I. -  Informácia o doterajšom priebehu nábehu IS ŠP

1.	Štátna pokladnica de iure vznikla 1. júla 2002 na základe zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, de facto 1. januára 2003 vymenovaním riaditeľa.
2.	Štátna pokladnica predstavuje nový systém v komplexnom finančnom manažmente verejných financií a v riadení hotovosti, dlhu a investovania krátkodobých prebytkov likvidity verejného sektora. Zabezpečuje okrem iného najmä centralizáciu príjmov a realizáciu verejných rozpočtov, správu pohľadávok a záväzkov štátneho rozpočtu a dennú likviditu štátneho rozpočtu.
3.	Štátna pokladnica zabezpečuje komplexné a včasné informácie o procese realizácie rozpočtu. Umožňuje jej to informačný systém umožňujúci hlbšie analyzovať výdavky jednotlivých klientov ŠP a poskytujúcich informácie o všetkých realizovaných ekonomických transakciách.
4.	Proces nábehu klientov do Štátnej pokladnice bol podľa uznesenia vlády č. 538/2004 zo dňa 2.6.2004, kedy bol schválený upravený harmonogram nábehu klientov                do systému Štátnej pokladnice a bol rozdelený do štyroch etáp, t.j. k 01.01.2004, k 01.04.2004, k 01.07.2004 a k 01.01.2005.
5.	 V súčasnosti v systéme ŠP je zapojených  cca 1150 klientov nasledovne:
       I. etapa, k 01.01.2004: 
- Úrad Ministerstva financií SR
- Agentúra pre riadenie dlhu a likvidity
- Štátna pokladnica
- Fond národného majetku SR
- Slovenský pozemkový fond
	
	II. etapa, k 01.04.2004:
	- kapitola Štátny dlh
	- kapitola Súhrnný finančný vzťah k obciam a VÚC
- kapitola Všeobecná pokladničná správa
- ostatné organizácie kapitoly Ministerstva financií SR
- kapitola Ministerstva zahraničných vecí
- kapitola Ministerstva kultúry SR
- kapitola Ministerstva hospodárstva SR
- Kancelária národnej rady SR
- Kancelária prezidenta SR
- Úrad vlády SR
- Kancelária verejného ochrancu práv
- Generálna prokuratúra SR
- Ústavný súd SR
- Najvyšší súd SR
- Úrad pre verejné obstarávanie
- Úrad pre štátnu službu
- Protimonopolný úrad
- Úrad jadrového dozoru
- Úrad priemyselného vlastníctva
- Úrad pre normalizáciu, metrológiu a skúšobníctvo
- Úrad geodézie, kartografie a katastra
- Štatistický úrad
- Najvyšší kontrolný úrad
- Slovenská akadémia vied
- Úrad Ministerstva výstavby a regionálneho rozvoja SR
- Agentúra na podporu regionálneho rozvoja
- Úrad Ministerstva práce, sociálnych vecí a rodiny SR
- Úrad Ministerstva školstva SR
- Úrad Ministerstva pôdohospodárstva SR
- Pôdohospodárska platobná agentúra
- Úrad Ministerstva životného prostredia SR
- Štátne fondy

III. etapa, k 01.07.2004:
- kapitola Ministerstva školstva SR
- kapitola Ministerstva pôdohospodárstva SR
- kapitola Ministerstva životného prostredia SR
- kapitola Ministerstva výstavby a regionálneho rozvoja SR
- kapitola Ministerstva práce, sociálnych vecí a rodiny SR
- kapitola Ministerstva dopravy, pôšt a telekomunikácií SR
- kapitola Správa štátnych hmotných rezerv
- kapitola Všeobecná pokladničná správa – Národný fond
- kapitola Kancelária súdnej rady

IV. etapa, k 01.01.2005
- kapitola Ministerstva obrany SR
- kapitola Ministerstva vnútra SR
- kapitola Ministerstva spravodlivosti SR
- kapitola SIS
- kapitola NBÚ
- ostatné organizácie Ministerstva dopravy, pôšt a telekomunikácií SR – Železničná polícia 
- kapitola Ministerstva zdravotníctva SR
- Sociálna poisťovňa
- Všeobecná zdravotná poisťovňa
- Chemická zdravotná poisťovňa Apollo
- Vzájomná zdravotná poisťovňa
- Spoločná zdravotná poisťovňa
- Zdravotná poisťovňa Sideria – Istota
- Vyššie územné celky

	V materiáli predloženom do vlády SR dňa 02.06.2004 bol zhodnotený stav pripájania jednotlivých klientov a bol navrhnutý a uznesením vlády č. 538/2004 zo dňa 02.06.2004 schválený upravený harmonogram rozdelený do horeuvedených štyroch etáp.

Časť II.  -  Identifikácia problémových oblastí
Počas procesu nábehu klientov do Štátnej pokladnice sa riešia  niektoré zásadné, ale aj operatívne problémy. 
	K zásadným problémom patria najmä oblasti súvisiace s utajovanými skutočnosťami v zmysle zákona č. 215/2004 Zákon o ochrane utajovaných skutočností a o zmene a doplnení niektorých zákonov, transformačný proces v rámci kapitoly Ministerstva zdravotníctva SR, zdravotné poisťovne, Sociálna poisťovňa  a spôsob pripojenia vyšších územných celkov.

Siloví klienti:
V úzkej spolupráci a po intenzívnej komunikácii s týmito klientami sa zabezpečí pripojenie do systému Štátnej pokladnice efektívnejším spôsobom, ktorý je v súlade so zásadami bezpečnosti a hospodárnym vynaložením finančných prostriedkov. Klienti budú komunikovať a spracovávať svoje údaje prostredníctvom certifikovaných pracovných staníc.

Transformačný proces v kapitole Ministerstva zdravotníctva SR:
V  rámci danej kapitoly malo byť do systému Štátnej pokladnice pripojených 93 klientov. Transformačný proces vyplývajúci zo schválených legislatívnych úprav sa týka 49 klientov. 
Minister zdravotníctva listom zo dňa 27.10.2004 požiadal o možnosť iniciovať zmenu zákona o  Štátnej pokladnici tak, aby organizácie Ministerstva zdravotníctva, ktoré po transformácií nebudú klientmi Štátnej pokladnice, boli vyňaté z povinnosti byť klientom k 01.01.2005. Vzhľadom na finančné náklady spojené s pripájaním a následným odpájaním týchto organizácií zo systému Štátnej pokladnice Ministerstvo financií SR s touto požiadavkou súhlasilo.
Ministerstvo zdravotníctva SR však vzhľadom na zložitosť legislatívneho procesu  neiniciovalo túto  legislatívnu zmenu v svojich zákonoch a o tejto skutočnosti až dňa 2.12.2004 minister zdravotníctva informoval podpredsedu vlády a ministra financií, a požiadal  aby Ministerstvo financií SR pripravilo novelu zákona o Štátnej pokladnici, ktorá by po legislatívnej stránke tento problém doriešila. Ministerstvo financií SR bude predmetnú legislatívnu zmenu iniciovať, pričom predpokladaná účinnosť zmeny je od 01.02.2005.
	Reformný zákon o rýchlej zdravotníckej pomoci uvažuje o zriadení operačných stredísk záchrannej služby, ktoré budú rozpočtovými organizáciami. Od 01.01.2005 budú              aj tieto organizácie klientmi Štátnej pokladnice. V súčasnej dobe sa upresňuje počet novovzniknutých organizácií. Ministerstvo zdravotníctva SR uvažuje o určení jednej rozpočtovej organizácie, ktorá by zastrešovala všetky vzniknuté subjekty a prostredníctvom danej organizácie by sa uskutočňovali všetky finančné transakcie smerom k Štátnej pokladnici. 

Zdravotné poisťovne:	
Zdravotné poisťovne budú v IV. etape k 01.01.2005 v plnom rozsahu pripojené do systému Štátnej pokladnice. Klientovi Všeobecná zdravotná poisťovňa je venovaná mimoriadna pozornosť, pretože z pohľadu zdravotných poisťovní ide o najväčšieho klienta. 

Sociálna poisťovňa:
V súvislosti s pripojením do systému Štátnej pokladnice klient Sociálna poisťovňa  realizuje testovanie pripojenia a vykonávania platieb na úrovni ústredia a vytypovaných pobočiek. Testovanie bude prebiehať minimálne do 10.12.2004. 
Predmetom testovania boli funkcionality, ktoré tento klient zabezpečuje v rámci svojho bežného a rutinného zamerania.
Vzhľadom na veľkosť a významnosť je tomuto klientovi venovaná mimoriadna a nadštandardná pozornosť.
Vyššie územné celky:
-	Pri pripojení VÚC do IS ŠP sa predpokladalo pripojenie úradov VÚC vrátane organizácií v ich zriaďovateľskej pôsobnosti. Zároveň bol stanovený návrh, aby úrady VÚC a ich OvZP boli pripojené do IS ŠP prostredníctvom Administratívnych centier. Tento návrh bol podrobne popísaný v materiáli predloženom do vlády SR dňa 02.06.2004. V rámci tohto materiálu bolo schválené uznesenie vlády č. 538, v ktorom o.i. je odsúhlasený prezentovaný spôsob pripojenia VÚC ako celku. Najdôležitejšou výhodou tohto riešenia je: 

-	Vytvorenie predpokladu centralizácie finančného riadenia VÚC a zabezpečenie podpory pre aktívne finančné riadenie VÚC ako celku
-	Sústredenie sa OvZP na jej hodnototvorné procesy – výkon kompetencií na ňu prenesených v súčasnosti i do budúcnosti a jej profesionálne fungovanie
-	Minimalizovanie nákladov na prevádzku podporných činností organizácií VÚC
-	Centralizovanie kvalitné ľudské zdroje na výkon podporných činností vrátane profesionálneho zamerania v oblasti financií, účtovníctva a výkazníctva a ekonomiky.

Tento zámer sa pri rokovaní s predsedami VÚC nepodarilo plne presadiť, na základe čoho po niekoľkých multilaterálnych rokovaniach medzi zástupcami Ministerstva financií SR, Štátnou pokladnicou a predsedami vyšších územných celkov bolo dohodnuté, že: 

-	pri 7 VÚC bude do systému Štátnej pokladnice pripojený len úrad VÚC prostredníctvom transférových účtov. Účelom tohto pripojenia je zabezpečenie transféru rozpočtových prostriedkov VÚC. 
-	Pri 1 VÚC bude pripojenie do systému Štátnej pokladnice vykonané v zmysle uznesenia č. 538 z 02.06.2004, t.j. pripojenie úradu VÚC vrátane OvZP a to  prostredníctvom zriadenia administratívneho centra komplexne zabezpečujúceho finančné, ekonomické, účtovné a výkaznícke služby za VÚC ako celok, pričom toto riešenie je považované               za pilotné aj pre ostatné VÚC.    

Pripojenie prostredníctvom AC do systému Štátnej pokladnice sa vykonáva na VÚC Košice. Riešenie pripojenia prostredníctvom administratívneho centra je súčasťou rozvoja projektu Štátnej pokladnice. Jeho cieľom je vytvoriť univerzálne riešenie, ktoré po plnej implementácií bude štandardne využiteľné jednak pre ďalšie VÚC a OvZP a súčasne aj pre iné oblasti štátnej a verejnej správy.
   
V nadväznosti na to boli realizované aj  legislatívne úpravy, ktoré nadobudnú účinnosť                  od 01.01.2005.

Časť III.  -  Súčasný stav pripájania klientov zaradených do IV. etapy k 1.1.2005 do IS ŠP
Pripojeniu  klientov do informačného systému Štátne pokladnice je venovaná maximálna pozornosť a celý priebeh je kontrolovaný na úrovni Riadiacej komisie IS ŠP, ktorej členmi          sú zástupcovia Ministerstva financií SR, dodávateľa Hewlett Packard, Štátnej pokladnice, ARDAL a DataCentra. 
Samotný proces pripojenia je možné rozdeliť na oblasť:
a)	technickú – vybavenosť ISDN linkou, predpísanou počítačovou zostavou, čítačkou čipovej karty a čipovou kartou. V súčasnosti je táto oblasť vo finálnej fáze
b)	školenia – boli realizované a ukončené v novembri 2004, pričom boli preškolení používatelia všetkých klientov v rozsahu 1, max. 2 zamestnancov klienta. Pre niektorých vytypovaných klientov (napr. úrady práce, sociálnych vecí a rodiny a pod.) bola realizovaná aj podpora priamo na mieste.
c)	metodickú – všetky potrebné usmernenia sú klientom, resp. používateľom prístupné prostredníctvom podporných aplikácií a riadiacej dokumentácie systému.
d)	organizačnú – zo strany Štátnej pokladnice boli nadefinované presne postupy zapájania sa do systému Štátnej pokladnice, uskutočnil sa kick-off meeting k procesu pripojenia a zo strany klientov boli stanovené kontaktné osoby, ktoré zabezpečujú ďalšiu komunikáciu v rámci danej kapitoly. Štátna pokladnica ponúkla kapitolám možnosť zrealizovať ďalšie pracovné meetingy na úrovni klientov daných kapitol. Túto možnosť využili kapitoly Ministerstva vnútra SR a Ministerstva obrany SR.

	K 01.01.2005 bude priamo do systému Štátnej pokladnice pripojených cca 1748 klientov. Prostredníctvom administratívne centra to bude ďalších 165 OvZP VÚC Košice. 

	Klienti, ktorí sú zaradení do IV. etapy k 01.01.2005 a nebudú mať potrebné technické pripojenie do informačného systému Štátnej pokladnice, nebudú môcť realizovať svoje platby prostredníctvom Štátnej pokladnice a tým bude vážne ohrozené ich bezproblémové fungovanie po 01.01.2005. 
Štátna pokladnica v spolupráci s dodávateľom Hewlett Packard prijala opatrenia, aby zabezpečila klientovi technické pripojenie samozrejme za základného predpokladu ústretovosti a úzkej súčinnosti zo strany samotného klienta.

 Časť IV. – Záložný systém
Z dôvodu bezporuchového a plynulého fungovania Štátnej pokladnice bolo rozhodnuté o vybudovaní záložného systému. Záložný systém zvyšuje dostupnosť služieb Štátnej pokladnice pri katastrofách, pri nepredvídaných situáciách, pri neplánovaných výpadkoch a pod. 
Záložný systém bude spustený do prevádzky od 01.01.2005.